khistorydata/jeongjo-sjw-relations huggingface dataset:
정조 0년
丙申七月二十八日卯時。上御顯謨門。親押後。返虞祗迎擧動入侍時。都承旨洪國榮。左副承旨鄭民始。右副承旨金鍾秀。同副承旨兪彦鎬。假注書徐龍輔。事變假注書尹致性。記事官卜台鎭朴祐源以次侍立訖。上具衰服。乘輿出顯謨門。降輿就板位上。南向立。彦鎬奉祝。自廣達門趨進。上降板位。南向跪。彦鎬準祝訖。奉祝跪進。上親押。彦鎬奉祝趨出。上乘輿出廣達門。降輿乘轎。命國榮書傳敎曰。國葬都監摠護使。議政府左議政金尙喆。鞍具馬一匹賜給。請謚宗廟上謚殯殿時。奉冊寶官及誌文製述官。下玄時奉哀冊贈玉贈帛官。議政府領議政金陽澤。鞍具馬一匹面給。誌文書寫官刑曹參判尹得養。哀冊文製述官行副司直黃景源。竝加資。書寫官昌城尉黃仁點。旣已資窮。熟馬一匹面給。謚冊文製述官議政府右議政鄭存謙。書寫官奉朝賀李最中。寶篆文書寫官中樞府領中樞府事金相福。各熟馬一匹面給。謚冊製述官大提學李徽之。熟馬一匹賜給。虞主書寫官承政院左承旨。李在簡勿論。提調議政府左參贊蔡濟恭。禮曹判書李徽之。竝加資。吏曹判書李重祜。本都監雖日淺。旣有山陵勞。加資。行司直徐命善。戶曹判書鄭泓淳。竝勿論。都廳副司果徐有防加資。郞廳前主簿李采。禮曹正郞李奭濟。副司直李得老。竝陞敍。南平縣監宋持敬。兒馬一匹賜給。前正郞金盛厚。戶曹佐郞鄭志儉。刑曹正郞成德雨。司僕主簿李憲泰。工曹佐郞具膺。刑曹佐郞鄭昌期。各加一資。資窮者代加。監造官前奉事宋約欽。前參奉鄭喆淳。泰陵直長南宜老。前都事李觀誠。竝六品遷轉。監造官奉常主簿李陽普。司饔主簿朴玄源。奉常奉事全佐天。各兒馬一匹賜給。別工作繕工監假監役洪冕浩。典設司官員。長興庫官員。各加一資。資窮者代加。請謚上謚時讀冊寶官徐有防勿論。奉謚冊寶官。兒馬一匹賜給。擧謚冊寶案者。奉謚案者。褥席執事。各加一資。資窮者代加。讀哀冊官。弘文館校理趙尙鎭準職。奉哀冊官者。兒馬一匹賜給。奉哀冊案者及擧讀案者。褥席執事。各加一資。資窮者代加。捧贈玉官及捧贈帛官。各兒馬一匹賜給。擧玉帛案者及褥席執事。各加一資。資窮者代加。箱差備箔差備几差備卓差備捧玉冊玉寶案者。各兒馬一匹賜給。擧玉冊玉寶案者及褥席執事。各加一資。資窮者代加。拭梓宮時執巾者執水者。大擧前及魂帛輦前捧香盒香爐官。服玩樻筲樻砂器樻樂器樻籩䇺樻几樻杖樻御製樻遺衣樻大轝前實果進止差備。各兒馬一匹。舁梓宮官。各半熟馬一匹賜給。攝司僕正羽葆捧持官攝通禮。各兒馬一匹賜給。各差備擧案者。各加一資。資窮者代加。魂帛大祝副司果李在學。虞主大祝吏曹佐郞李敬養。浴主大祝兵曹正郞曺遠振。各半熟馬一匹賜給。又命書傳敎曰。殯殿魂殿。兩都監摠護使議政府左議政金尙喆。鞍具馬一匹面給。初銘旌書寫官。行副司直金漢耆加資。改銘旌書寫官錦城尉朴明源。旣已資窮。熟馬一匹面給。提調漢城府判尹鄭尙淳加資。行副司直金漢耆黃景源。熟馬一匹賜給。刑曹判書李溎。半熟馬一匹賜給。行司直徐命善。兒馬一匹賜給。都廳承政院都承旨洪國榮。上弦弓一張賜給。前校理宋煥億。戶曹參議林得浩。承政院左副承旨鄭民始。各兒馬一匹賜給。吏曹佐郞李秉模。準職調用。郞廳臨坡縣令南鶴聞。顯陵令兪漢鼎。竝陞敍。司憲府監察洪大容。兒馬一匹賜給。儀賓都事洪成浩。加一資。如有資窮。代加。別工作繕工監監役官洪景游邊成河。監造官前奉事兪漢炅。鑄成所監造官前參奉鄭文在。竝六品遷轉。修理所監造官前敦寧參奉朴知源。修理監役官申謨。各兒馬一匹賜給。補階監役官沈原之。欑宮監役官李有幹。竝勿論。代奠官安春君加資。又命書傳敎曰。山陵都監摠護使議政府左議政金尙喆。鞍具馬一匹面給。提調議政府右參贊尹東暹加資。吏曹判書李重祜勿論。行司直洪樂性。工曹判書朴宗德。熟馬一匹賜給。行司直韓光會。兒馬一匹賜給。都廳副司果李義鳳李普溫加資。副司果兪恒柱。兒馬一匹賜給。郞廳濟用監判官丁載遠。兵曹正郞鄭濡。佐郞金奎祥竝陞敍。工曹正郞李耇永。掌樂主簿尹羲厚。平市主簿徐有後。松和縣監任靖周。刑曹佐郞徐邁修。尙衣主簿金載華。京郞廳兵曹正郞朴鎭宇。各兒馬一匹賜給。監造官副司果朴始榮黃櫽尹度東趙德淵。別工作繕工監奉事金相謙。竝六品遷轉。分長輿庫官員。燔瓦所官員。各兒馬一匹賜給。拭梓宮兼覆土官。議政府右議政鄭存謙。厩馬一匹面給。封閉官執義顯永加資。京畿監司鄭光漢。半熟馬一匹賜給。陵內都差使員驪州牧使任希簡。排設差使員楊州牧使金光默。各兒馬一匹賜給。領役部將等。分等或邊將除授。其餘兒馬一匹賜給。別看役僉使李宅齡。敎鍊官朴麟瑞。閑良玄德昌。竝加資。內禁將申英。結裹時亦有勞焉。一體加資。取土承旨徐浩修。熟馬一匹賜給。又命書傳敎曰。長生殿都提調金尙喆金陽澤。各鞍具馬一匹面給。提調蔡濟恭具允鈺鄭弘淳趙重晦徐命善李徽之金漢耆李溎李重祜朴宗德。都廳戶曹正郞金鳳顯。各半熟馬一匹賜給。其餘郞廳。各兒馬一匹賜給。又命書傳敎曰。殯殿次知中官高靈采李漢謙加資。資窮者熟馬一匹面給。從事官丁致寬趙相藺。襲時執事。亦有效勞。竝加資。造果次知中官李漢謙勿論。安景宅。半熟馬一匹賜給。從事中官金相徽。令內侍府陞敍。復差備中官李漢謙。熟馬一匹賜給。襲差備長番中官朴敏采金德九金壽光朴昌文朴尙衍。各半熟馬一匹賜給。捧魂帛差備中官閔德泰。神輦挾侍中官金德九朴敏采。各半熟馬一匹賜給。謚冊差備咸德齡。杖差備中官金壽民。几差備中官李元錫。諭書樻差備姜壽甲。御製樻差備中官李德成柳仁默白喜章李性洽高德申。竝兒馬一匹賜給。命民始書傳敎曰。頓遞使漢城府判尹鄭尙淳。旣已加資。勿論。陪往大將訓鍊都正李敬懋。半熟馬一匹賜給。從事官申大順吳載重。各兒馬一匹賜給。領率衛將等。令摠護使分三等。或邊將除授。或兒馬一匹賜給。其餘各上弦弓一張賜給。兵曹判書具善復。半熟馬一匹賜給。又命書傳敎曰。靈輿陪從右承旨李義翊。半熟馬一匹賜給。禮房代房承旨李在簡加資。假注書柳孟養。兼春秋崔禧延。兵曹摠府衛堂郞。各兒馬一匹賜給。挾靈輿將及從事官領軍把摠哨官。各兒馬一匹賜給。司鑰崔昌福。令本司高品付料。又命書傳敎曰。三都監寫字官畫員計士奏時官。令各衙門高品付料。政院禮房書吏。通禮院書員。禁漏書員及其餘各都監員役工匠等。米布分等題給。殯殿司鑰。令本署高品付料。本殿別監守僕。令該曹米布參酌磨鍊題給。事知守僕一人。貼加成給。其餘各殿掖隷勿論。書啓別施賞者。頒賞後區別書啓。俾無混淆之弊。排設次知別監全福興。造果次知別監朴信忠。書題承傳禮曹書吏趙匡國。前後事役。可謂勤幹。書題待窠除授事。分付各該曹。命彦鎬書傳敎曰。襲歛時執事錦城尉朴明源。昌城尉黃仁點。行副司直金孝大。漢城判尹尹東晢。行副司直金漢耆。兵曹參知金漢老。承政院右承旨徐有慶。敦寧都正金頣柱。行副司直金魯永。副司果徐日輔。各半熟馬一匹賜給。初喪時承旨徐有隣加資。徐有慶。加資屬耳。勿論。又命書傳敎曰。尹東晢。銘旌時及表石親寫時。補畫有勞。特賜大鹿皮一令。相地官金基良柳東亨金相興。效勞甚多。相當正職調用。別看役許圭。可謂勤勞。善地邊將除授。又命書傳敎曰。今番三都監。一人雖有疊勞者。大臣以下。毋得疊受事。分付。又命書傳敎曰。左承旨陞資代。政官牌招。還宮後開政。上曰。魂殿都監都廳入侍。致性承命而出。與魂殿都監都廳李秉模進伏。上曰。內哭臨廳。趁返虞回還前畢役。可也。秉模退出。上進發。詣宗廟前路。上降轎過宗廟。乘轎詣興仁之門。上曰。駕前喧譁忒甚。隊伍不整。兵判推考。禁喧郞廳記過。出駕前下敎上詣路祭所。降轎入幕次。諸臣以次退出。
정조 0년
丙申七月二十八日巳時。上御幕次。都承旨左副承旨入侍時。都承旨洪國榮。左副承旨鄭民始。假注書徐龍輔。記事官卜台鎭朴祐源以次進伏訖。上曰。傳語催促騎馬二匹立之。駕後一人招入。賤臣承命而出。招入駕後一人。上曰。汝與中官一人。馳詣返虞行到所。神輦方到何處事。知來。駕後退出。上曰。騎馬。何尙不待令也。宣傳官知入。宣傳官李東榮承命而出。還奏曰。騎馬。方待令云矣。上曰。待令事。分付。東榮退出。上曰。宣傳官不能傳令。如是而將焉用之哉。命書傳敎曰。宣傳官李東榮汰去。此後擇差。勿以此等武弁差出事。申飭銓曹。其代卽爲口傳差出。上曰。神輦先廂來到。外儀卽爲擧行。命退。承史以次退出。
정조 0년
丙申七月二十八日午時。上詣路祭所。神輦祗迎入侍時。都承旨洪國榮。右承旨李義翊。左副承旨鄭民始。右副承旨金鍾秀。同副承旨兪彦鎬。假注書徐龍輔。記事官卜台鎭朴祐源以次侍立訖。上具衰服。出幕次就板位上。西向立。贊儀讀笏記。左通禮啓請俯伏哭。上俯伏哭。在板位者皆哭。神輦到路祭所。左通禮啓請止哭。興四拜。興平身。上止哭。四拜。俯伏哭。神輦離路祭所進發。上入幕次。諸臣以次退出。
정조 0년
丙申七月二十八日午時。還宮入侍時。都承旨洪國榮。右承旨李義翊。左副承旨鄭民始。右副承旨金鍾秀。同副承旨兪彦鎬。假注書徐龍輔。記事官卜台鎭朴祐源以次陪從。上具衰服。出幕次。乘轎由興仁之門。詣太廟前路下轎。過太廟乘轎。入興仁之門。詣崇政門外。降轎乘輿。入齋殿。諸臣以次退出。
정조 0년
丙申七月二十八日申時。上御尊賢閣。藥房入診入侍時。都提調鄭存謙。副提調洪國榮。假注書柳孟養。記事官卜台鎭朴祐源。醫官方泰輿吳道炯慶絢徐命緯以次進伏訖。存謙曰。哀毁勞動之餘。聖體。若何。上曰。一樣矣。存謙曰。王大妃氣侯。若何。上曰。昨今以後。氣候頗涉未寧。伏悶。存謙曰。惠慶宮氣候。若何。上曰。罔極之中。氣候似有損節矣。存謙曰。臣等聞醫女出傳之言。則王大妃殿氣候。以膈痰牽引之症。未寧云。令醫官議藥。何如。上曰。依爲之。泰輿等曰。六君子湯加入進御。似好矣。上曰。王大妃殿進御蔘香散。今姑停止。加味六君子湯。加便香附一錢五分。桂枝白芥子。縮砂各一錢。五貼製入。出榻敎泰輿奉湯劑進前。上進御。命退去。諸臣以次出。
정조 0년
丙申七月二十八日申時。再虞祭陪祭入侍時。都承旨洪國榮。右承旨李義翊。左副承旨鄭民始。右副承旨金鍾秀。同副承旨兪彦鎬。假注書柳孟養徐龍輔。記事官卜台鎭朴祐源以次陪進。上具衰服。出齋殿。詣孝明殿東階板位。西向立。執禮讀笏記。禮儀事啓請跪俯伏哭。上俯伏哭。在位者皆哭。禮儀事啓請止哭。興四拜。興平身。上止哭四拜。禮儀事導上詣盥洗位。彦鎬承水。鍾秀沃水。義翊進巾。民始受巾。禮儀事導上詣尊所。彦鎬奉瓚。鍾秀酌酒。禮儀事導上詣香案前。北向跪。國榮奉香。彦鎬奉爐。上三上香。鍾秀進瓚。上執瓚灌地。彦鎬受瓚。義翊進幣。上執以授彦鎬。彦鎬獻幣。禮儀事導上降復位。禮儀事復導上詣香案前。北向跪。民始進酌。上執酌。以授義翊。義翊奠酌。大祝讀祝。禮儀事導上降復位。行亞終獻。禮訖。禮儀事啓請俯伏哭。上俯伏哭。禮儀事啓請止哭。興四拜。興平身。上止哭四拜。禮儀事導上詣望燎位。大祝燎幣祝。禮儀事奏禮畢。上還齋殿。義翊曰。齋室行步席。不爲待令。事極駭然。長興庫提調推考。當該郞廳。本院請推之外。無他可施之罰。何以爲之。上曰。提調推考。郞廳汰去。可也。出擧條諸臣以次退出。
정조 0년
丙申七月二十八日申時。夕上食陪祭入侍時。左承旨李義翊。左副承旨鄭民始。右副承旨金鍾秀。同副承旨兪彦鎬。假注書柳孟養徐龍輔。記事官卜台鎭朴祐源以次陪進。上具衰服。出齋殿。詣孝明殿東階板位上。西向立。贊儀讀笏記。左通禮啓請跪俯伏哭。上跪俯伏哭。在位者皆哭。左通禮啓請止哭。四拜。上止哭四拜。詣盥洗位。北向立。鍾秀沃水。彦鎬承水。義翊進巾。民始受巾。上詣尊所。西向立。彦鎬奉盞。鍾秀擧羃酌酒。上詣香案前。北向跪。義翊奉香。彦鎬奉爐。上三上香。民始進盞。上受以授鍾秀。鍾秀跪受。以授薛里。薛里奠盞。連奠三盞訖。上俯伏興。降復位。俯伏哭。在位者皆哭。內侍進茶。上止哭。還齋殿。諸臣以次退出。
정조 0년
丙申七月二十八日酉時。還內入侍時。都承旨洪國榮。右承旨李義翊。左副承旨鄭民始。右副承旨金鍾秀。同副承旨兪彦鎬。假注書柳孟養徐龍輔。記事官卜台鎭朴祐源以次陪從。上具衰服。出齋殿。命書傳敎曰。旣無大臣則已。而無端以儀賓宗親。苟差於親祭亞終獻。壞損國體。誠非細事。諸大臣。旣無領相之情勢。則何爲而有此無前之擧乎。實非所望於董率百僚之地。以此遣史官傳諭于時原大臣。五禮儀。雖無大臣二字。旣有無故之大臣。則經先越次。極涉踈忽。吏曹諸堂上。一竝從重推考。此單勿施。上乘輿出崇政門。由廣達門。入興泰門。諸臣以次退出。
정조 0년
丙申七月二十八日戌時。上御尊賢閣。都承旨入侍時。都承旨洪國榮。假注書徐龍輔。記事官卜台鎭朴祐源以次進伏訖。上曰。自今以後。政廳以春坊爲之。則似好矣。國榮曰。似無妨矣。上曰。政廳。以春坊爲之事。分付。出榻敎國榮曰。連日勞攘之餘。聖體無損傷之節耶。上曰。別無損傷矣。國榮曰。夕水剌。已爲進御乎。上曰。俄者進御矣。上曰。他承旨。與魂殿都監都廳入侍。賤臣承命而出。與同副承旨兪彦鎬。魂殿都監都廳李秉模進伏。國榮先退。上曰。內哭臨廳。自內有不合之事云。何也。秉模曰。其時御將。承王大妃殿下敎。故一從御將指揮爲之。而事役忙急。故未及稟達矣。上曰。都監姑不罷乎。秉模曰。例於返虞日罷之矣。命書傳敎曰。慈殿哭臨廳。有改修之役。殯殿上堂金漢耆。都廳李秉模。姑勿減下都監之任。其令明日監董物力。殯殿處所前排。自有還下者。切勿新備。以此取用事。分付。又命書傳敎曰。未準職而陞資。則古例準職云。況他都監。都廳李秉模。亦以未準職。不爲加資。處分宜無異同。山陵都監都廳李義鳳。封閉官李顯永。竝準職除授。彦鎬曰。自今諸臣肅拜處所。以何處爲之乎。命書傳敎曰。今則還御便殿。以廣達門爲差備。諸臣肅謝。皆於此門擧行事。分付。命退。諸臣以次退出。
정조 0년
都承旨洪國榮藥院直。左承旨鄭民始齋宿。右承旨金鍾秀齋宿。左副承旨兪彦鎬齋直。右副承旨徐有防齋直。同副承旨李普溫未肅拜。注書二員未差。假注書柳孟養藥院直徐龍輔齋直。事變注書尹致性仕。
정조 0년
洪國榮啓曰。右承旨李義翊。今日病不仕進。卽爲牌招。何如。傳曰。允。
정조 0년
傳于兪彦鎬曰。都承旨入侍。
정조 0년
傳于徐有防曰。假注書柳孟養。馳詣元陵奉審後。役處亦爲看審以來。
정조 0년
金鍾秀啓曰。以兵曹古今島僉使薪智島萬戶罷黜。守門將汰去草記。傳曰。今日政差出。
정조 0년
傳于徐有防曰。右承旨入侍。
정조 0년
兪彦鎬。以兵曹言啓曰。卽伏見全羅監司李普行狀啓。則道內右水營新舊水使交龜時。管下各鎭兵符考閱。則古今島薪智島群山兵符。乃是右隻。當初只考其字號。未及審愼。符信甚重。今此錯換。至於三隻。萬萬驚駭。前水使崔景岳罪狀。令攸司稟處云。而莫重兵符。初不詳察。矇然分授。致有此換易之境。誠極駭然。頃於關西。有此等事。而其誤佩邊將道臣。旣論罷黜。則今此三鎭誤佩邊將。宜施罷黜。而只論前水使罪狀。其在重邊事之道。不可仍置。古今島僉使徐翰修。薪智島萬戶李禹濟。群山前僉使池日恒。竝罷黜。道臣李普行。推考。何如。傳曰。允。
정조 0년
兪彦鎬。以兵曹言啓曰。雲劍差備守門將實差二員。預差二員。受點待令。事體嚴重。而昨日閤外。實預差三人擅離。故屢次申飭矣。今日親押時。亦不趁卽待令。至使內差備替奉。事極驚駭。雲劍差備實差李台秀。預差姜德鳳朴晉煥。竝汰去。雲劍差備。改望以入之意。敢啓。答曰。知道。
정조 0년
金鍾秀。以兵曹言啓曰。卽接東所衛將牒報。則興元門北邊宮墻二間許頹落云。令紫門監。爲先把子圍排。急速修築。而北二營入直御營軍十五名除出。限修築間。各別守直之意。敢啓。答曰。知道。
정조 0년
有政。吏批。判書李重祜病。參判徐浩修進。參議李秉鼎病。左副承旨兪彦鎬進。吏批啓曰。判書李重祜。參議李秉鼎。俱以病不來。小臣獨政未安。何以爲之。敢稟。傳曰。仍爲之。以李在簡爲兵曹參判。黃景源爲左參贊。洪成浩爲掌樂僉正。金載斗爲兵曹佐郞。宋約欽爲長興主簿。尹度東爲活人別提。柳榮鎭爲泰安郡守。兼春秋單朴鎭宇。兵批。行判書具善復進。參判未差。參議柳熏病。參知洪秉纘入直進。左副承旨兪彦鎬進。以李漢復爲同知。金輔明爲訓鍊判官。李魯述爲北評事。牟光興爲龍媒僉使。許圭爲古今島僉使。車命輝爲吾村權管。金百彬爲守門將。洪昌猷爲守門將。金尙墀爲守門將。安國民爲彌助頂僉使。副司果李鎭衡。僉知三單許近朴宗郁李輔國。金慶浹爲薪智島萬戶。
정조 0년
吏曹參議臣李秉鼎疏曰。伏以因山奄過。再虞已行。伏惟聖孝出天。哀慕罔極。仍伏念虞祭亞終獻官。例以大臣塡差。而始因諸大臣之往復遲滯。旣未能趁卽修啓。及至三虞。諸大臣皆云有故。不得不以宗親儀賓。替塡祭單。以致屢勤問備。親承責敎。臣惶懍之極。罔知攸措。達曙往復。不啻屢次。而時任兩大臣。終無變動。享時已迫。又不得不以宗親儀賓。塡差於亞獻預差及終獻實預。方命之罪。臣方伏地恭俟。而且臣於夜政。以未陞資之執義。矇然出代。昏謬之失。無以自逃。伏乞聖明。亟命攸司。重勘臣辜犯。以爲人臣不職者之戒。千萬幸甚。抑臣有所遭之絶駭者。敢此尾陳。山陵朔祭獻官。差以一品。載在禮文。而目今崇品。惟戶曹判書鄭弘淳最無故。故臣果塡差矣。弘淳對臣。以爲方有陞資者。盍捨吾差彼。臣以不但名帖旣出。新資未肅拜之人。決難移差答之。弘淳懇囑不已。臣終不聽。則弘淳。於是乎狠怒暴發。辭氣俱悖。噫。玄宮纔閉。月朔肇屆。駭奔之役。有何可避。而侵詆塡差之人於禁中稠座。誠不料若是之肆然也。顧臣無似。猥叨匪據。因一循例之差。忽逢非理之怒。臣固不足言。其爲辱朝廷。大矣。抗顔職次。更無可論。乞賜鐫削。俾靖私義焉。臣無任屛營祈懇之至。謹昧死以聞。答曰。省疏具悉。爾其勿辭察職。
정조 0년
副司直金漢耆疏曰。伏以日月駛馳。因山奄過。伏惟我殿下。孝思痛慕。益復罔涯。如臣之偏蒙厚恩者。未遂褥蟻之願。徒切拚髯之慟。臣昨伏見傳敎下者。有敦匠諸臣陞資之命。而臣亦與焉。臣且惶且感。罔知攸措。顧臣濫廁於侍殯之列。忱誠粗伸。自效於終事之地。職分當然。初無勞勣之可記。有此恩賞之混及。私心悚蹙。固不暇論。而在聖朝惜嚬笑之道。亦豈不有歉也哉。臣之春間一資。已多罔功之愧。今者崇擢。尤切驟陞之懼。左右思量。承膺無路。玆敢略入文字。仰暴微懇。伏乞聖慈。俯賜諒察。亟收新秩。以幸公私。不勝大願。臣無任屛營祈懇之至。謹昧死以聞。答曰。省疏具悉。陞資之命。寔遵舊例。卿其勿辭。仍卽監董焉。
정조 0년
丙申七月二十九日辰時。上御尊賢閣。同副承旨入侍時。同副承旨徐有防。假注書徐龍輔。記事官卜台鎭朴祐源以次進伏訖。上曰。昨日承宣之兄弟。俱爲加資矣。有防曰。猥蒙天恩。如是鄭重。不勝惶恐矣。命書傳敎曰。史官之回。旣已書啓。卿等之處義。亦可謂之伸。何必更進箚子。而復待批答乎。目今上下之所益導率而勉勵者。豈不在於以實心做實事乎。然則予之過慮於卿等之意。竊以爲卿等。以決不遞之任。效彼時俗例讓之習。或恐近於虛文之歸。予不多誥。卿等擇之。況又大小祀典。必誠必謹。飭勵群工。予之曾已仰覩仰聞於先大王時也。因山纔過。當此親行虞祀之日。有無故時任大臣而不得塡差。將以宗親儀賓苟充。則事涉瀆矣。雖不畢言。卿等以追遠之誠。必當有所默認者矣。設欲陳箚。差待祭後。尙未晩也。卿等之情勢。在於初虞再虞之前。卿等之處義。欲於再虞三虞之間。予所以益莫曉其故者也。又況日前三司之箚。曾無一言半辭之攙。及於左右相。則與領相大有間焉。予之敦勉。亦可見不强於難强意也。親押尙餘數時。其間足以造朝。卿等安心勿辭。入參亞終獻之班事。遣史官卽爲傳諭。與之偕入。又命書傳敎曰。獻官單子還下。待時任造朝。修入。又命書傳敎曰。儀軌。雖有御覽件。不過爲自內之休紙。如以藏置。又不過移藏江華。江華則自有史庫。分上件不緊甚矣。此後儀軌御覽件。勿爲磨鍊事。分付。各都監亦爲定式遵行事。分付戶曹。命退。承史以次退出。
정조 0년
丙申七月二十九日午時。上御崇政殿月臺。親押入侍時。都承旨洪國榮。右承旨鄭民始。左副承旨金鍾秀。右副承旨兪彦鎬。同副承旨徐有防。假注書徐龍輔。記事官卜台鎭朴祐源以次侍立。上具衰服。乘輿出興泰門。詣崇政門。上曰。輪輿排設處補土。尙不掃淨。極爲駭然。命書傳敎曰。闕中諸處。兵曹無不次知。而且淸道爲先。則焉敢若此。兵曹入直堂郞。竝罷職。有防曰。齋殿動駕時。崇政門外補土處還撤。趁不擧行。道路傾仄。事極駭然。入直騎堂。旣被譴罷之典。則該監官員不可無罪。而本院請推之外。無他可施之罰。何以爲之。上曰。拿處。可也。出擧條上詣崇政殿月臺。降輿就板位上。南向立。彦鎬奉祝趨進。上降板位跪。彦鎬準況訖。奉祝進前。上親押。彦鎬奉祝趨出。上曰。左承旨許遞。承旨前望單子入之。出榻敎賤臣承命而出。奉承旨前望單子進前。上落點。命書傳敎曰。承旨房仍。又命書傳敎曰。新除授承旨。待下批牌招齋宿。上乘輿還齋殿。諸臣以次退出。
정조 0년
丙申七月二十九日申時。夕上食陪祭入侍時。左承旨鄭民始。右承旨金鍾秀。左副承旨兪彦鎬。右副承旨徐有防。假注書徐龍輔。記事官卜台鎭朴祐源以次陪進。上具衰服。出齋殿。詣孝明殿。行夕上食。儀註上同上還齋殿。承史以次退出。
정조 0년
丙申七月二十九日申時。上御齋殿。禮房承旨入侍時。都承旨洪國榮。假注書徐龍輔。記事官卜台鎭朴祐源以次進伏訖。上曰。留院公事。盡爲持入。台鎭承命持入。命國榮讀之。至忠淸監司狀啓。上曰。近來戰船致敗狀啓。不但忠淸道。各道亦多。此必不爲修繕之致。不可無飭勵之道矣。國榮曰。非但此也。道臣狀啓中。守令請罪。無令攸司稟處之請。此非狀啓之式例矣。命書傳敎曰。近日戰船之破。接續登聞。專由於沿海諸鎭之初不修繕而然矣。今覽忠淸道臣狀啓。海美縣兵船之致敗委節。尤非他鎭之比。前後飭敎。何等嚴截。則該水使之尙無責效。已爲駭然。忠淸水使金麟瑞。姑先施以重推之典。領運差使員李栢然。海美前縣監李奎章。不善檢飭之罪。道臣旣已狀聞。施以罷職之典。凡諸奏御文字。各有體段。而今者狀啓中請罪守令也。結語曰以宜有警責。而無令攸司稟處之請。若循例啓下。則下何司耶。自上特敎處分之外。無他道矣。然則太冗瑣矣。忠淸監司徐有臣推考。命退。承史以次退出。
정조 0년
丙申七月二十九日酉時。上御孝明殿齋室。都承旨入侍時。都承旨洪國榮。假注書柳孟養。記事官卜台鎭朴祐源以次進伏訖。賤臣奏曰。臣敬奉聖敎。馳詣元陵。陵上碑閣奉審。則皆無頉。丁字閣奉審。則床卓排設。亦皆無頉。而左右壁塗褙。以濕氣蒸鬱之致。紙色頗渝色。故安陵祭前改塗事。言于山陵堂郞矣。上曰。已爲成陵乎。賤臣對曰。今日可當成陵。而明日則被莎草矣。命退。諸臣以次出。
정조 0년
丙申七月二十九日酉時。上御齋殿。副提調持湯劑入侍時。都承旨洪國榮。假注書徐龍輔。記事官卜台鎭朴祐源。醫官方泰輿以次進伏訖。泰輿進湯劑。上進御。上曰。自今日至初二日。連値三虞四虞及朔祭。當連御齋殿。軍兵不必待令。國榮曰。然矣。命書傳敎曰。間日行祭之時。祭畢後當還內。而自三虞至四虞間。有朔祭無空日。四虞祭畢後還內。入直外軍兵。其令退去。行祭時亦勿待令。四虞祭畢日待令。命退。承史以次退出。
정조 0년
丙申七月二十九日四更一點。三虞祭陪祭入侍時。都承旨洪國榮。左承旨鄭民始。右承旨金鍾秀。左副承旨兪彦鎬。右副承旨徐有防。假注書柳孟養徐龍輔。記事官卜台鎭朴祐源以次陪進。上具衰服。出齋殿。詣孝明殿東階板位上。西向立。執禮讀笏記。禮儀事啓請跪。俯伏哭。上俯伏哭。在位者皆哭。禮儀事啓請止哭。興四拜。興平身。上止哭四拜。禮儀事導上詣盥洗位。有防承水。彦鎬沃水。民始進巾。鍾秀受巾。禮儀事導上詣尊所。有防奉瓚。彦鎬酌酒。禮儀事導上詣香案前。北向跪。國榮奉香。有防奉爐。上三上香。彦鎬進瓚。上執瓚灌地。有防受瓚。民始進幣。上執以授鍾秀。鍾秀獻幣。禮儀事導上降復位。禮儀事復導上詣香案前。北向跪。鍾秀進酌。上執酌。以授民始。民始奠酌。大祝讀祝。禮儀事導上降復位。行亞終獻禮訖。禮儀事啓請俯伏哭。上俯伏哭。禮儀事啓請止哭。興四拜。興平身。上止哭。四拜禮。禮儀事導上詣望燎位。大祝燎幣祝。禮儀事奏禮畢。上還齋殿。諸臣以次退出。
정조 0년
丙申七月二十九日五更一點。上御齋殿。左副承旨入侍時。左副承旨金鍾秀。假注書徐龍輔。記事官卜台鎭朴祐源以次進伏訖。命書傳敎曰。承旨卽禮房。而方帶副提調。明日右承旨傳香後。進詣元陵。奉審祭物諸執事。摘奸以來。上曰。明日傳香後。左承旨馳詣弘陵。奉審以來。出榻敎命退。承史以次退出。
정조 0년
都承旨洪國榮藥院直。左承旨鄭民始齋宿。右承旨金鍾秀齋宿。左副承旨兪彦鎬齋直。右副承旨徐有防齋直。同副承旨李普溫齋宿。注書二員未差。假注書柳孟養藥院直徐龍輔齋直。事變假注書尹致性仕。
정조 0년
三虞祭罷後。大殿王大妃殿惠慶宮。中宮殿。政院玉堂單子問安。答曰。罔極。
정조 0년
大殿王大妃殿中宮殿。朝廷二品以上六曹堂上兩司長官宗班單子問安。答曰。罔極。大殿王大妃殿惠慶宮中宮殿。藥房口傳問安。答曰。罔極。
정조 0년
傳于徐有防曰。都承旨入侍。
정조 0년
傳于徐有防曰。都承旨與兵判入侍。
정조 0년
傳于洪國榮曰。博考諸臣。待明朝牌招。
정조 0년
兪彦鎬啓曰。同副承旨李普溫。方自元陵役所入來。牌招。何如。傳曰。允。
정조 0년
傳于兪彦鎬曰。吏房承旨。與禮判入侍。
정조 0년
徐有防啓曰。刑曹判書李溎。持罪人草供。依下敎來待矣。
정조 0년
兪彦鎬。以山陵都監京郞廳。以摠護使意。啓曰。山陵役事。幾至垂畢之境。臣以奉審事。明日除下直進去之意。敢啓。答曰。知道。
정조 0년
兪彦鎬。以追崇都監郞廳。以都提調意啓曰。眞宗大王孝純王后追崇時。造主。彰義宮咸一齊爲之事。命下矣。來初一日設行之意。敢啓。答曰。知道。
정조 0년
洪國榮。以追崇上謚都監郞廳。以都提調意啓曰。本都監監造官宋約欽。昨日政。移拜長興庫主簿矣。雖已陞六。本都監諸事。自初看檢。則不可遞易。使之仍察擧行。何如。傳曰。允。
정조 0년
洪國榮。以國葬都監郞廳。以摠護使意啓曰。領率衛將等。令摠護使。分三等。或邊將除授。或兒馬一匹賜給。其餘上弦弓一張賜給事。命下矣。依下敎。分三等懸註書入之意。敢啓。答曰。知道。
정조 0년
金鍾秀。以訓鍊都監言啓曰。都監分授仁王山南邊體城四間半。肅靖門西邊體城二間許。改築所入石子。今月三十日爲始。蘆原及碌磻峴近處。浮出取用之意。敢啓。答曰。知道。
정조 0년
徐有防。以御營廳言啓曰。興元門北邊宮墻二間許。因雨頹毁處。北二營入直鄕軍十五名除出。限修築間守直事。自兵曹草記矣。北二營入直鄕軍十五名除出。限修築間晝夜輪回守直之意。敢啓。答曰。知道。
정조 0년
鄭民始。以戶曹言啓曰。傳敎。據長番中官。出入番中官假官中官司謁司鑰大殿別監大殿水剌間員役承政院禮房書吏都使令內局待令書員等賞格。磨鍊施賞後。別單書入之意。敢啓。答曰。知道。
정조 0년
徐有防。以義禁府言啓曰。爲奴罪人姜德曄。拿囚南間事。命下矣。罪人姜德曄。具枷杻。拿囚南間之意。敢啓。答曰。何忍發問目。而汚諸口哉。嚴刑一次後發配。
정조 0년
徐有防。以刑曹言啓曰。內資寺下屬。考律嚴處事。命下矣。依傳敎。取考律文。則凡奉制書。有所施行。而違者。杖一百。名例云。虐害良民者加一等。內資寺書員朴景元。加一等照律。決杖六十。徒一年。定配於全羅道泰仁縣。卽爲發配之意。敢啓。答曰。知道。
정조 0년
徐有防。以義禁府言啓曰。罪人姜德曄。嚴刑一次。發配事。批下矣。罪人姜德曄。旣施嚴刑一次。依傳敎。全羅道濟州牧旌義縣。限己身爲奴。此後赦典勿揀。而以傳敎內辭意。具罪目。依例發遣府羅將。押送配所之意。敢啓。答曰。知道。
정조 0년
藥房都提調鄭存謙。提調徐命善。副提調洪國榮口傳啓曰。進御素膳。今至九日。區區下情。不任憂慮。而連日哀臨之餘。聖候又多傷損之節。此時行素。豈不悶迫乎。伏願勉抑至情。自今日復進常膳。千萬幸甚。惶恐敢啓。答曰。崩隕之慟。去益如新。何心復常。卿等止之。
정조 0년
領議政金陽澤疏曰。伏以玄宮一閉。三虞已過。聖孝之追慕。想益罔極。顧玆四十年逮事之踪。今無報答之階。終天之慟。不自勝堪。仍伏念臣衰病日甚。觸事憒憒。至于今溺職之罪而極矣。理宜遄被嚴何。而聖慈曲垂寬假。頃日出城胥命。伏奉別諭。旣誨責之。又慰釋之。末以因山時職事勉出。臣感極涕零。五內如隕。區區自效之忱。只在終事之地。放倒廉義。冒沒承膺。今已竣事。則以其訟愆之義。更宜自引。日昨返虞。未敢以釁累之蹤。隨參朝班。退伏俟譴。罪上添罪。尤當惶懍。臣於按鞫之日。力疾入參。眩氣添劇。未能一一檢察。以致窮凶極惡之逆翔。結案勘律之際。終未免爲昏錯之科。伊時事狀。雖有僚相之提奏。按獄不審之失。臣實爲首。司直之論。迭相嚴斥。當被之罰。尙未見施。私心惶蹙。其當何如。噫。臣子之當官盡職。固是常分。在庶僚尙且戮。況身爲大官。當治逆之時。尤當十分殫竭。而疾病不幸乘之。處事大爲僨敗。悚懍之極。惟譴何日俟。朝家迄無處分。國體之乖損。物議之訝惑。非細故也。玆敢席藁私次。疾聲哀籲。伏願俯垂鑑諒。亟降威命。以爲爲人臣不職者之戒焉。臣治疏將上。伏聞都監賞典。混及於滓穢之身。驚惶恧縮。不省所措。乞卽收還成命。以重恩典。以安微悰。不勝幸甚。答曰。省疏具悉。卿之一向控辭。不已過乎。卿位居燮理。職是寅亮。顧其職位。豈不艱迫之重歟。無一亳過不及之差。然後可以副此職位。辭之太過。亦是過於中者也。卿其安心勿辭。至於賞典。卽是遵守彝典。何辭遜之有。亦爲勿辭領受焉。仍傳曰。此批答。遣史官傳諭于領相。
정조 0년
丙申七月三十日。兼春秋張顯慶。義禁府啓目。抱川前縣監申暎。儲置米會減。尙無升合之及民。百餘馱牛馬。有勒運之擧。嚴問之下。泛稱遲晩。刑推得情。何如。啓。傳曰。申暎之供。似雖然矣是乎乃。本縣儲置米。果如渠言。設有不足之事。本道之如陽衿之斗邑。旣無此等之弊。則不但所供孟浪。渠意亦不過伊後惠廳會減之數。不及於先下之數爲慮故也。以此設意。若保之政。無望於此等邑宰是置。雖已移職是乎矣。旣忽於愛民之心。則決不可畀之以百里之任。申暎段。罷職放送爲良如敎。
정조 0년
丙申七月三十日卯時。上御孝明殿齋室。都承旨入侍時。都承旨洪國榮。假注書柳孟養。記事官卜台鎭朴祐源以次進伏訖。國榮曰。連夜行祭。勞動之餘。聖體。若何。上曰。一樣矣。國榮曰。寢睡。何如。上曰。撤漏後就寢。至曙穩寢矣。上命書傳敎曰。此時民事方殷。因山時上來守令及未下直守令。皆令今日內辭朝。命入畿營狀啓。命國榮讀之。讀訖。命退。諸臣以次出。
정조 0년
丙申七月三十日辰時。朝上食陪祭入侍時。左副承旨兪彦鎬。右副承旨徐有防。假注書徐龍輔。記事官卜台鎭朴祐源以次陪進。上具衰服。出齋殿。上曰。抱川前縣監申暎。如在京。令該府。直爲拿囚事。分付。命書傳敎曰。金吾。方有擧行事。元陵獻官。以預差陞實事。分付。上曰。今日傳香。亦令預差受香。上詣孝明殿。行朝上食。儀註上同上還齋殿。諸臣以次退出。
정조 0년
丙申七月三十日辰時。上御齋殿。右副承旨入侍時。右副承旨徐有防。假注書徐龍輔。記事官卜台鎭朴祐源以次進伏訖。命書傳敎曰。紀綱之掃地。而人不畏法者。厥惟久矣。雖然。聽政以後。操切而檢束此輩者。或可謂不怠。而未見令行而禁止。又有此犯禁之事。今則事屬令後。辜又故犯。若不倍前嚴處。則此輩何以知戢。二十六日陵所進詣。中使別監之毆吏奪騎事。及陵所園頭。別監之侵漁民邑事。令禁府刑曹。當該中官及掖隷査問。而中官則以口招擧行。掖隷則趁不直告。杖問待直招捧供。各該堂登對以奏。內資寺下人之作弊。極爲無狀。該寺官員。若能束下。豈有此弊。從當處分。首犯下吏。令攸司一體捧供以聞。抱川前縣監申暎之所爲。尤甚駭痛。朝家慮有此等之弊。始役之前。旣有儲置米會減之命。則該縣監。不有飭敎。尙無升合米之及民。有此勒運。百餘馱之牛馬。不可尋常處之。令該府嚴問口招。待直招捧供以聞。上曰。判義禁入侍。賤臣承命而出。與判義禁鄭弘淳進伏。上曰。俄者纔下傳敎。而申暎之不有朝令。百餘馱之牛馬。專然勒運。亦無升合米之及於民間。安有朝家飭敎之意哉。極爲無狀。卿其嚴問口招。捧供以聞。中官輩毆吏奪騎事。亦甚痛駭。一體嚴問。捧供以聞。弘淳承命先退。上曰。京畿監司入侍。台鎭承命而出。與京畿監司鄭光漢進伏。上曰。申暎之所爲。極爲無狀。光漢曰。然矣。百餘馱勒運。曾無一合米之及民矣。上曰。二十六日陵所進詣。中官別監外。更無作弊之事乎。光漢曰。其外則無矣。上曰。此後如有此等之弊。道臣一一狀聞。可也。光漢曰。本道水操。以來月二十二日爲定。而陵行相値。何以爲之乎。命書傳敎曰。京畿水操期日。在於來月二十二日云。詰戎雖是重事。近者畿民之不得息肩。不下於湖西海西。其在一視之道。宜無異同。況習操之期。謁陵之時又將値。今番亦不過輪操云。今秋水操停止事。自備局。分付該水營。上曰。今番除植炬。外邑之除弊。不小乎。光漢曰。除弊。大矣。命書傳敎曰。來頭謁陵。外方植炬。出宮時。只晝停所待令。還宮時。日暮前欲詣永祐園。植炬一節。尤無可以分排者。依此知悉。預爲分付。俾無吏鄕作奸之弊。今番謁陵各樣所用。依前以儲置米會減事。一體分付該道。命退。諸臣以次退出
정조 0년
丙申七月三十日巳時。上御齋殿。右副承旨入侍時。右副承旨徐有防。假注書徐龍輔。記事官卜台鎭朴祐源以次進伏訖。命書傳敎曰。因濫騎驛馹毆打驛吏事。聞中官所奏。卽中官姜德曄云。本事猶是細故之細故。聞來不覺體粟而膽掉。此等妖宦之尙今偃息內侍之間。豈非意外之甚者乎。以今事端現發者。惟可見昭昭之理。聖國至於孥籍。而此宦之無故者。在朝廷刑政。尤萬萬顚倒。渠罪渠自知之。予不忍索言。當此孤危之日。決不可一刻置之於輦轂之下。以貽無窮之慮。中官姜德曄。濟州牧旌義縣。限己身爲奴。渠之戴頭之無恙。卽是寬典。此後赦典勿揀事。分付牧使。上曰。德曄。雖不荐棘。濟州地內。亦多聖國家屬之流配者。若或通私書。或通雜人。濟州牧使。當於境上梟示。以此意。添入禁府關文事。分付。命書傳敎曰。中官姜德曄。旣已首犯。而始知德曄。尙逭王章。已以他罪處分。本事今無更聞之端。勿問。其他中官。或以馬不前而換騎驛馬。或以馬不健而易驛馬云。今則與初有間。別無置對之事。皆欲直處。只申暎捧招事。分付該府。命退。承史以次退出。
정조 0년
丙申七月三十日午時。上御齋室。藥房入侍。兵判守令同爲入侍時。都提調鄭存謙。提調徐命善。副提調洪國榮。假注書柳孟養。記事官卜台鎭朴祐源。兵曹判書具善復。寧邊府使金熤。谷山府使吳載紹。安東府使金尙默。中和府使李得永。德川郡守金相翊。楚山府使洪檢。綾州牧使李堉。臨坡縣監南鶴聞。靑松府使尹勉升。泰安郡守柳榮鎭。高靈縣監洪大顯。仁川府使金熙。淸道郡守鄭持淳。山淸縣監鄭日煥。平澤縣監兪漢膺。大靜縣監金道爀。旌義縣監許堅。醫官方泰輿吳道炯慶絢徐命緯以次進伏訖。存謙曰。連日親行虞祭。哀毁勞動。此時聖體。若何。上曰。一樣矣。存謙曰。王大妃殿氣候。若何。上曰。哀毁之餘。氣候頗涉未寧。伏悶。存謙曰。惠慶宮氣候。若何。上曰。昨今以後。氣候似有損節矣。上謂金熤曰。卿則必善爲之。予可無憂矣。熤對曰。百里分憂之任。不輕而重。如臣無似。何以堪承。自顧悚恧而已。上曰。寧邊有何廢瘼云耶。熤對曰。姑未得聞之矣。上曰。不當久居寧邊。其間着意爲之。可也。上謂金尙默曰。此亦善爲之人。存謙曰。外出。甚可惜也。上曰。安東。積弊之餘。民瘼多矣。蘇廢之政。加意爲之也。上謂李得永曰。以乃父之子。必懋淸儉。治邑無足憂也。下去善爲之。上下詢諸守令職姓名訖。命承旨讀宣別諭。上謂吳載紹尹勉升曰。雖差員而特召者。益戒其撫摩之意也。其須善爲之。命守令先退。上曰。十二日昌德宮動駕留宿及十六日景慕宮動駕留宿時。扈衛軍兵。前例。何如。善復對曰。此與時御所同。昌德宮則依時御所例。軍兵依例入直。景慕宮則當有墻外環圍軍矣。上命書傳敎曰。來八月十二日詣昌德宮。依前下敎日子留宿。十六日詣景慕宮。軍兵宿衛。皆依時御所例擧行。其他軍兵。待標信卽爲解嚴。門則弘化門。只出宮時。除標信開門。詣景慕宮時。當由敦化門。只敦化門及金虎門。依例開閉事。分付。命書傳敎曰。來十二日至十六日。詣昌德宮。當御眞殿齋室。政院藥院以下。皆於本司。依時御所例入直。兵判則別入直。藥院依例直宿。上曰。瓜滿摠管許遞。其代口傳差出。出傳敎上曰。爲奴罪人姜德曄。爲先拿囚南間。出榻敎上曰。臺啓中武弁。竝給牒敍用。出傳敎命書傳敎曰。近來臺論之鋤治太過。至及許多武弁。噫。兩賊當路之時。爲武弁者。沈屈陞遷。惟係此輩之嚬笑。則怵畏禍福。拚棄廉隅。元非異事。況或以體例而有知面者。或以迫隘而有踵門者。此皆不得已之致也。自今君臣上下所以圖理者。卽一心共貞也。惟彼武弁。亦無非我臣子。豈忍攪金銀爲一器。使不得偕造於從革之科耶。其令銓曹。體予此意。無礙收用。惟才是用。惟人是視。勿以爲人而擇官。務令爲官而擇人。嗟爾。諸武弁。聽此傳敎。莫懷憂懼之心。益勉圖報之道。命退去。諸臣以次出。
정조 0년
丙申七月三十日未時。上御齋殿。吏房承旨。禮判同爲入侍時。禮曹判書李徽之。左副承旨兪彦鎬。假注書徐龍輔。記事官卜台鎭朴祐源以次進伏訖。命讀禁府草記賜批。命書傳敎曰。昨夜三更三點。外儀整待。可也。而至五點。而執事。有未及詣班者。況祭監之任。摠察諸執事者乎。晩時來到。當該祭監監察。從重推考。自今夜。另加着意擧行事。分付嚴飭。命讀禮曹儀註。命書傳敎曰。追崇及上謚後頒敎。討逆告布後頒敎日字。旣已啓下。處所。皆以崇政殿擧行事。分付禮曹。上曰。刑判入侍。賤臣承命而出。與刑曹判書李溎進伏。溎進草供。命彦鎬讀之。命書傳敎曰。聞此內資寺下屬之供。不有禁令。侵漁於不當干之外邑。已極可駭。不徒此也。其所捧賂。尤萬萬無狀。向於公除前。已有此等事嚴處。則幺麽下吏。頑不知懼。不可不嚴勘。自該曹考律嚴處。以懲日後。彦鎬曰。明日親押時刻。以何時爲之乎。上曰。以午初初刻爲之。出榻敎命退。諸臣以次退出。
정조 0년
丙申七月三十日申時。夕上食陪祭入侍時。左副承旨兪彦鎬。右副承旨徐有防。同副承旨李普溫。假注書徐龍輔。記事官卜台鎭朴祐源以次陪進。上具衰服。出齋殿。詣孝明殿。行夕上食。儀註上同上還齋殿。諸臣以次退出。
정조 0년
丙申七月三十日申時。上御齋室。藥房副提調持湯劑入侍時。副提調洪國榮。假注書柳孟養。記事官卜台鎭朴祐源。醫官方泰輿以次進伏訖。泰輿奉湯劑進前。上進御。上曰。禮兵判入侍。出榻敎禮曹判書李徽之。兵曹判書具善復進前。上曰。延福殿景慕宮奉安時。侍徫節目。何以磨鍊乎。徽之對曰。姑未磨鍊矣。上命書傳敎曰。延福殿景慕宮奉安時。前後射隊。參酌磨鍊。隨駕前後廂軍。依例以各牌擧行。善復曰。自前城內動駕時。禁御兩營爲留陣。今番則何以爲之乎。上曰。依前例爲之。可也。善復曰。延福殿雇軍。曾前廟時則八名矣。今則體例自別。當爲加數定立矣。上曰。以徽寧殿例爲之。則似好。卿出問徽寧殿軍額。善復出問後。回奏曰。徽寧殿雇軍。爲二十三名云矣。命書傳敎曰。延福殿軍士。正殿一名。內神門一名。參奉房二名。守僕房一名。典祀廳一名。自移奉日雇立。上曰。景慕宮冊印內入。旬間爲之。十二日奉詣本宮。權安幄次。則多日權奉。事甚未安。十二日後。當御昌德。此亦時御所。十六前日擇吉。內入後還下。奉安於仁政殿。動駕日。依禮文奉詣權安事。分付。出傳敎命書傳敎曰。延福殿景慕宮移奉時。★★★之意。更爲磨鍊。儀註以入。又命書傳敎曰。雨水過★★★可知。使★★返轅無恙與否。馳通于鳳凰城將以聞事。分付。義州府尹。向者特敎探問。終歸漫漶。無探問之道則已。灣人之相通鳳城。鳳城之相通北京。有何不能知之理乎。設置譯舌。此等微事。尙不能偵探。焉用此邊門爲哉。前府尹雖不可追勘。今番着意爲之事。一體分付。亦令備局。撥馬知委。命退去。諸臣以次出。
정조 0년
都承旨洪國榮隨駕。左承旨李命植隨駕直。右承旨鄭民始隨駕。左副承旨兪彦鎬隨駕。右副承旨徐有防隨駕。同副承旨李普溫隨駕直。注書二員未差。假注書柳孟養隨駕直徐龍輔隨駕直。事變假注書鄭在信守宮。
정조 0년
上在景慕宮。停常參經筵。
정조 0년
傳于李命植曰。王大妃殿惠慶宮。問安。左副承旨進去。
정조 0년
王大妃殿惠慶宮。遣承旨口傳問安。答曰。知道。
정조 0년
備忘記。中官金德瑞。全不敬謹。前後飭敎之下。一味稽忽。所當拿問嚴處。而齋宿相値。明當令旨前事蕩滌。然則不如不拿。削★放送。
정조 0년
傳于兪彦鎬曰。戶曹判書漢城判尹。入侍。
정조 0년
傳于李普溫曰。濟用提調有闕代。口傳差出。
정조 0년
兵曹口傳政事。具允鈺爲濟用提調。
정조 0년
洪國榮。以改建都監言啓曰。戶曹正郞洪元爕。本都監郞廳差下。使之察任。何如。傳曰。允。
정조 0년
洪國榮。以改建都監言啓曰。景慕宮正堂開基。令日官推擇。則今八月十七日巳時爲吉云。以此日時。始役之意。敢啓。傳曰。知道。
정조 0년
守宮承旨徐有元。事變假注書鄭在信。
정조 0년
徐有元都摠府郞廳。兵曹郞廳來言啓曰。闕內各司夜巡檢。摘奸之意。敢稟。答曰。知道。
정조 0년
丙申八月十六日辰時。景慕宮擧動入侍時。都承旨洪國榮。左承旨李命植。右承旨鄭民始。左副承旨兪彦鎬。右副承旨徐有防。同副承旨李普溫。假注書柳孟養徐龍輔。記注官金鳳顯。記事官卜台鎭。以次侍立。上具布裹翼善冠布團領。乘輿出仁和門。詣仁政殿月臺。降輿就板位上。南向立。命植奉祝趨進。上降板位。南向跪。命植準祝訖。奉祝進前。上親押。命植奉祝趨出。上乘輿。詣仁政門外。降與乘輦。出敦化門。由於義洞。詣景慕宮門外。降輦乘輿。入宮門降輿。詣板位上。左通禮啓請再拜。上再拜訖。詣廟內奉審。還詣板位上。上曰。改建堂上入侍。孟養承命而出。與改建堂上具允鈺進前。上曰。墻垣之役。今到何境。允鈺曰。姑未訖役矣。上曰。當巡見墻垣。侍衛挾輦除之。只宮司改建堂上承史陪從。上乘輿由南墻至西墻。降輿還齋殿。諸臣以次退。
정조 0년
丙申八月十六日酉時。上御景慕宮齋室。戶判判尹。同爲入侍時。行戶曹判書鄭弘淳。判尹蔡濟恭。同副承旨李普溫。假注書徐龍輔。記注官金鳳顯。記事官卜台鎭。以次進伏訖。上曰。判尹。今日導駕乎。濟恭曰。然矣。上曰。洞口之路。狹窄太甚。軍兵不能成列。有何變通之道耶。召卿等者。欲問此也。弘淳曰。臣等皆未詳形便。而兵判具善復。頗熟於此路。若相議爲之。則似好矣。上曰。然則卿等。出與相議。可也。濟恭弘淳先退。上曰。改建都監都廳。入侍。賤臣承命而出。改建都監都廳柳義養進伏。上曰。宮園儀撰成之役。何以爲之乎。義養曰。其間臣未得主管。今日始爲問之。則尙未始役云矣。上曰。然則都廳。今旣行公。從速入刋。可也。命退。諸臣以次退出。
정조 0년
丙申八月十六日四更一點。景慕宮上冊印入侍時。左承旨李命植。右承旨鄭民始。左副承旨兪彦鎬。右副承旨徐有防。同副承旨李普溫。假注書柳孟養徐龍輔。記注官金鳳顯。記事官卜台鎭以次侍立。上具布裹翼善冠布團領。出齋殿。入宮內。親上冊寶。詳見儀註上還齋殿。命書傳敎曰。小子之致誠者。惟在此等之所。則來見廟貌之煥然改新。愴感之中。還覺幸焉。都監堂郞畢役後。當施賞。改建堂上具允鈺。貂皮笠耳掩一部賜給。工匠之勤勞可知。最勤勞者。令該曹參酌。題給米布。上入齋殿。諸臣以次退出。
정조 0년
具布裹翼善冠布團領。出齋殿。詣板位上。西向立。執禮讀笏記。禮儀使跪啓。有司謹具。請行事。又啓請再拜。上再拜。在位者皆再拜。謁者引進幣瓚爵官奠弊瓚爵官。盥洗陞北階。詣尊所西向立。禮儀使導上。詣盥洗位。西向立。民始取匜沃水。普溫奉盤承水。命植進巾。有防受巾。禮儀使導上。陞自北階。詣尊所。南向立。執尊者擧羃。進幣瓚爵官酌鬱鬯。彦鎬以瓚受鬱鬯。禮儀使導上。詣神位前。西向立。啓請跪。上跪。在位者皆跪。普溫奉爐國榮奉香。上三上香。進幣瓚爵官奉瓚跪進。上執瓚以灌地。還以瓚授奠幣瓚爵官。進幣瓚爵官奉幣跪進。上執幣以授奠幣瓚爵官。奠于案上。禮儀使啓請俯伏興平身。上俯伏興平身。在位者皆興。
정조 0년
都承旨洪國榮藥院直。左承旨李秉鼎未肅拜。右承旨金鍾秀坐。左副承旨兪彦鎬坐。右副承旨徐有防坐直。同副承旨李普溫坐直。注書二員未差。假注書柳孟養仕徐龍輔仕直。事變假注書鄭在信仕。
정조 0년
上在慶熙宮。停常參。經筵。
정조 0년
傳于李秉鼎曰。王大妣殿惠慶宮問安。同副承旨進去。
정조 0년
大殿。藥房口傳問安。答曰。知道。大駕詣彰義宮。上冊寶後。政院玉堂藥房。口傳問安。答曰。知道。
정조 0년
金鍾秀啓曰。來二十一日輪對日次。而陵幸相値。不得爲之之意。敢啓。傳曰。知道。
정조 0년
徐有防啓曰。卽者弘文館校理趙尙鎭。修撰金觀柱。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 0년
傳于李普溫曰。兵房承旨入侍。
정조 0년
傳于徐有防曰。引儀不成貌樣。頃日有闕代及俄者汰去。代今日政。各別擇差事。分付。
정조 0년
以承旨前望單子。李秉鼎落點。
정조 0년
有政。吏批。判書李重祜進。參判徐浩修式暇。參議未差。同副承旨李普溫進。吏批啓曰。大司成。今當差出。而擬望之人乏少。承旨竝擬。何如。傳曰。允。以金鍾秀爲承旨。李秉鼎爲吏曹參議。鄭民始爲大司成。金龜柱爲典設提調。徐命善爲知春秋。徐郁修爲兵曹佐郞。兪漢炅爲軍資主簿。金寧爲泰陵直長。李顯模爲監役。金南瑞金載道爲假引儀。朴始榮爲引儀。分承旨沈觀之李憲默南玄老朴取源徐有元。分兵曹參議崔台衡申景濬。分參知呂善德李正吾。分弼善宋濟魯。分司書吳鼎源。分兵曹佐郞姜聖鳳徐懿大李勉鄭履玉。已上減下。左承旨李命植。上謚時禮房。代房承旨行副直鄭晩淳。王后位題主官。已上今加嘉善。副司直柳義養。今加通政。上謚都監都廳司僕正鄭元始。今加通政。上謚時神主出納大祝中官文鳳億。今加嘉善。中官金德瑞金性完。已上今加通政。延福殿宮闈令中官金景祐。今加資憲。景慕宮次知中官駕後朴重鎬。今加嘉善。親臨試射時。六兩百六十步。已上加資事。承傳。
정조 0년
兵批。兼判書具善復病。參判鄭昌聖病。參議柳薰入直進。參知洪秉纘病。同副承旨李普溫進。副護軍宋濟魯李鳳禎。副司直權噵洪樂命金龜柱金履素崔台衡呂善德南玄老朴取源申景濬李正吾徐有元沈觀之李憲默閔鍾燮。副司果韓晩裕金憙金方行金履鏞申光綗金宇鎭李義駿吳鼎源。同知單白興柱。僉知單申英分。副摠管花陽君榷宋淳明安宗奎李明運。分都摠都事趙常翼金聖和朴弼瑞李衡直。分翊衛徐日輔金載七。已上減下。
정조 0년
傳于徐有防曰。承旨前望單子入之。李秉鼎落點。
정조 0년
傳于李普溫曰。開陽門仍留。新除授承旨大司成入來後。下鑰。
정조 0년
以大司成鄭民始。牌不進罷職傳旨。傳于李普溫曰。只推。更爲牌招。
정조 0년
洪國榮。以禮曹言啓曰。在前別陳賀時。諸道所封方物物種。則一依冬至例封進。自是前例矣。慶尙監營所封。惠慶宮方物。則前以引導三柄及竹梳十五箇。釐正行會。而今以引導二柄。竹梳二十箇封進。中宮殿所封方物。則以梳。省三枚亦爲知委。而以四枚封進者。似是本道依前擧行之致。而此與物目闕封有異。還送改封。亦不無弊端。依本道膳狀數爻捧入。而當該道臣。推考警責。何如。傳曰。允。
정조 0년
徐有防。以兵曹言啓曰。依傳敎。內禁衛將申光道。決棍十度。軍士李興大等。決棍各二十度後。降保之意。敢啓。傳曰。知道。
정조 0년
司諫李獻慶。掌令李謙彬魚錫齡。獻納李昌漢啓曰。臣等俄於陪班。以侍臣節次之失錯。致勤問備。而且有承宣之請推。鴻臚之命汰。夫朝班之不如儀者。臣等職在惠文。固當紏正之不暇。而乃反自犯於顚錯之科。罪在臣等而罰及他人。揆以廉義。已極愧悚。帶推仍冒。亦壞臺體。以此以彼。其何敢晏然於臺次乎。請命遞斥臣等之職。答曰。勿辭。亦勿退待。
정조 0년
敎中外大小臣僚耆老軍民閑良人等書。王若曰。禮莫重於繼稱。稽周廟序昭穆之文。情自盡於所生。倣宋濮尊皇伯之議。載擧彝典。用彰顯休。恭惟皇考眞宗大王。溫厚聰明。慈良純粹。彌月徵夢。果然天挺英姿。方春放生。藹乎仁及微物。婉愉順親之行。奧自二三歲已然。周旋中禮之容。克致億兆民皆仰。睿德方毓於胄肆。眞遊遽促於沖齡。三宗之大統是承。有明命在。二字之徽號特賜。爲永世圖。猗歟哲妃之思齊。允矣懿範之夙著。正貮壼之位。克嗣徽音。儷重輪之光。聿播令譽。顧今日嗣服惟恤。而小子繼序不忘。論王家繼體之大經。非無漢宣故事。顧先朝重統之遺命。式遵元廟舊儀。追王之禮斯行。進以千乘之號。崇報之典無憾。饗之五廟之尊。乃於本月十二日辛亥。咸備儀文。敬荐牲醴。被之顯冊之上。傳萬世而揄揚。奉于別殿之中。俟三年而隮祔。奚但顯親之孝。是乃率祖而行。粵若皇叔父思悼莊獻世子。德器儀度。淵弘凝重。离明普照。早有譽於啓賢。震道方亨。遂代攝於堯倦。政祝無彊之祿。那知不弔于天。慨乎音容莫攀。曷報生我之德。逮予位宁新踐。益切鮮民之悲。嘻彼凶章。是豈但誣及聖祖。赫斯嚴討。蓋不忍慼于先親。旣盛典。克盡於重宗。伊私恩。詎忽於報本。園號特建。視陵寢寔存等威。廟貌加隆。用雅樂以備禋荐。爰以本月十七日丙辰。謹上冊印。躬陳䇺籩。哀慕窮天。嗟莫追乎定省。崇奉以禮。庶少答於劬勞。兩日之賁儀旣成。十行之渙誥誕敷。於戲。孝固無間。殿宮均慕墻之誠。禮各有宜。竹玉殊鐫冊之典。故玆敎示。想宜知悉。
정조 0년
丙申八月十七日辰時。還宮擧動入侍時。都承旨洪國榮。左承旨李命植。右承旨鄭民始。左副承旨兪彦鎬。右副承旨徐有防。同副承旨李普溫。假注書柳孟養徐龍輔。記注官金鳳顯。記事官卜台鎭以次侍立。上具布裹翼善冠布團領。出齋殿。命書傳敎曰。二嚴誤傳。當該中官推考。上乘輿出宮門。詣幕次。降輿殿座。命國榮書傳敎曰。追崇上謚都監都提調議政府左議政金尙喆。向者三都監。旣施錫馬之典。子壻弟姪中調用。提調兼漢城府判尹蔡濟恭。工曹判書朴宗德。吏曹判書李重祜。熟馬一匹賜給。都廳右副承旨徐有防。半熟馬一匹賜給。副司果柳義養加資。郞廳工曹佐郞具膺。司僕寺主簿李憲泰。禮曹正郞李奭濟。副司果李得老。刑曹正郞成德雨。刑曹佐郞鄭昌期。監造官副司勇李觀城鄭喆淳。長興主簿宋約欽。禁府都事南寅老。奉常主簿李陽普。各兒馬一匹賜給。監造官奉常奉事全佐天。別工作繕工監假監役洪冕浩。竝六品遷轉。別看役金履信崔聖興。邊將承傳寫字官畫員。令本衙門高品付料。員役工匠等。參考前例。分等施賞。又命書傳敎曰。大王玉冊文製述官前判書李徽之。書寫官禮曹判書鄭尙淳。金寶篆文書寫官議政府右參贊尹東暹。王后玉冊文書寫官副司直洪梓。金寶篆文書寫官慶尙道觀察使李衍祥。景慕宮竹冊文製述官議政府左參贊黃景源。書寫官行司直徐命善。玉印篆文書寫官錦城尉朴明源。各大鹿皮一令賜給。王后玉冊文製述官議政府右議政鄭存謙。虎皮一令賜給。大王神主出納大祝景慕宮神主出納大祝讀。大王玉冊金寶官讀。王后玉冊金寶官讀景慕宮。捧竹冊玉印官司僕寺正鄭元始加資。浴主大祝宗簿寺正尹弘烈。半熟馬一匹賜給。捧玉冊竹冊。金寶玉印官。各兒馬一匹賜給。擧玉冊竹冊金寶玉印及擧讀玉冊竹冊金寶玉印案者及褥席執事。各加一資。資窮者代加。命民始書傳敎曰。延福殿上冊寶時。進大王王后冊寶承政院都承旨洪國榮。予知其心。屢次禮房。旣命代房。內厩馬一匹面給。上冊寶上冊印時禮房代房承政院左承旨李命植加資。又命書傳敎曰。大王神主書寫官李命植。旣已加資勿論。王后神主書寫官行副司直鄭晩淳加資。又命書傳敎曰。神輦挾侍中官高雲采文道器。各熟馬一匹賜給。賜給景慕宮次知中官金景祐加資。高雲采纔以資窮。旣施錫馬。勿論。其餘各差備長番中官。半熟馬一匹賜給。差備出入番中官。兒馬一匹賜給。又命書傳敎曰。左承旨李命植加資之代。政官牌招開政差出。神輦將到。上出板位。上鞫躬。神輦旣過。上乘輦。上曰。侍臣。徑先上馬。一竝推考。出榻敎上進發詣宗廟前路。降輿。過宗廟乘輦。命書傳敎曰。政院禮房書吏一人。書題除授通禮院事知書員一人。米布題給。有防進前曰。侍臣之班。以不待傳唱。徑先上馬。旣勤飭敎。致有問備之罰。及到過廟時。又復如前。事體未安。陪班侍臣。一竝推考。何如。上曰。依爲之。出擧條命書傳敎曰。始初動駕。若是失儀。事極寒心。徑先上馬之侍臣。旣命推考。傳唱不能之引儀。不可無罰。當該引儀汰去。上詣彰義宮。降輦乘輿。入宮。行移安祭。詳見儀註命書傳敎曰。還宮後展拜孝明殿。由資政門臨殿。還內時當入便殿。以此分付。上乘輿出宮門。降輿乘輦。自景福宮前路。由興化門。入泰寧門。諸臣以次退出。
정조 0년
丙申八月十七日申時。上御崇政殿。陳賀入侍時。都承旨洪國榮。右承旨鄭民始。左副承旨兪彦鎬。右副承旨徐有防。同副承旨李普溫。假注書徐龍輔。事變假注書鄭在信。記注官金鳳顯。記事官卜台鎭。以次侍立。上具布裹翼善冠布團領。出資政門。乘輿詣崇政殿。降輿殿座。承史進前階。先行四拜。以次分東西門入殿內。贊儀讀笏記引儀呼唱。百官行四拜。宣敎官進前。讀敎文。百官復行四拜訖。上乘輿。由廣達門還內。諸臣以次退出。
정조 0년
齒簿儀仗。陳於正階及殿庭東西。進輿輦於殿庭中途。陳御馬仗馬於途之左右。承史贊引。進前階。先行四拜。分入殿內東西。宗親文武百官。分班入就庭之東西。贊儀讀笏記。煙爐升。鴻膽唱。宗親文武百官皆四拜。彦鎬進前跪。啓傳敎。由東門出取敎書。授宣敎官。臨階西向立。高聲稱有敎。宗親文武百官皆跪。展敎官。展敎書。宣敎官讀敎書訖。宗親文武百官。皆四拜。展箋官。以百官箋案入置於座前宣箋目官。陞自西階。入詣箋案南。俯伏跪。展箋官。取箋目對展。宣箋目官讀訖。降復位。宣箋官陞西階。入詣案南俯伏。展箋官取箋對展。宗親文武百官皆跪。宣箋官。讀箋文訖。降復位。宗親文武百官皆四拜。左通禮進座前。跪啓禮畢。上乘輿還內。諸臣以次退出。
정조 0년
丙申八月十七日酉時。上御尊賢閣。都承旨入侍時。都承旨洪國榮。假注書徐龍輔。記注官金鳳顯。記事官卜台鎭。醫官慶絢。以次進伏訖。上曰。伶俐禁軍一人招入。一馬牌入之。賤臣承命而出。招禁軍朴思默招入進前。上曰。今番使臣先來軍官。纔到中路。稱病不卽上來。極爲駭然。汝持此馬牌。馳往軍官所到處。該軍官。令地方官捉送。汝則奪其狀啓而來。思默承命退出。命書傳敎曰。大司成閔鍾燮。解由未出云。許遞。其代。今日政差出。殿講在近。以無故人備擬。待下批牌招。絢。進湯劑。上進御。命退。承史以次退出。
정조 0년
都承旨洪國榮藥院直。左承旨李秉鼎坐。右承旨金鍾秀坐直。左副承旨兪彦鎬坐直。右副承旨徐有防式暇。同副承旨未差。注書二員未差。假注書柳孟養病徐龍輔仕直。事變假注書鄭在信仕。
정조 0년
兪彦鎬啓曰。明日常參徑筵。取稟。傳曰。只晝講。
정조 0년
金鍾秀啓曰。左副承旨兪彦鎬。今日病不仕進。卽爲牌招。何如。傳曰。允。
정조 0년
傳于金鍾秀曰。王大妃殿時御所無逸閤。簾子入之。
정조 0년
傳于兪彦鎬曰。禮曹判書入侍。
정조 0년
以大司成鄭民始牌不進罷職傳旨。傳于兪彦鎬曰。只推。
정조 0년
以大司成鄭民始再牌不進罷職傳旨。傳于金鍾秀曰。只推。更爲牌招。
정조 0년
金鍾秀啓曰。禮曹判書鄭尙淳。依下敎來待矣。傳曰。入侍。
정조 0년
傳于兪彦鎬曰。左承旨入侍。
정조 0년
徐有防。以吏曹言啓曰。今此明陵忌辰祭。獻官行副司直金載順塡差矣。受香迫頭。謂有身病。終不入來。不得已以預差李鎭翼。陞實付標以入。而本曹請推之外。他無可施之罰。何以爲之。敢稟。休紙下。
정조 0년
備忘記。漢城府右尹具㢞。似欲一伸廉隅。本職改差。前參判金龜柱。除授。
정조 0년
吏曹口傳政事。申應顯爲司僕正。
정조 0년
以獻官副司直金載順請推草記。傳于李秉鼎曰。緘辭從重推考。
정조 0년
李秉鼎啓曰。獻官金載順。緘辭從重推考事命下。而大司憲金魯鎭。掌令李兼彬魚錫齡。皆呈辭單。不爲擧行。竝卽牌招。何如。傳曰。允。
정조 0년
傳于兪彦鎬曰。藥房提調。持湯劑入侍。
정조 0년
兪彦鎬啓曰。元陵永祐園親祭祭文。當爲製進。藝文提學鄭履煥。待開門牌招。使之製進。何如。傳曰。允。
정조 0년
傳于金鍾秀曰。都承旨入侍。
정조 0년
以司憲府掌令李謙彬魚錫齡。牌不進罷職傳旨。傳于兪彦鎬曰。只推。更爲牌招。
정조 0년
兵曹口傳政事。副司直李徽之。
정조 0년
兪彦鎬。以禁衛營言啓曰。依下敎。建陽門入直哨官及軍兵等試射。放後得中之類。依例施賞之意。敢啓。傳曰。知道。
정조 0년
徐有防。以兵曹言啓曰。內禁衛將申光道所率標下皷手。着純色軍服。房直只着挾袖。致勤下敎。至有該番將拔箭。事甚驚駭。其在重軍制之道。不可置而不論。當該番將申光道。爲先汰去。其軍卒。從重決棍。降保。何如。傳曰。已下敎。
정조 0년
兪彦鎬。以承文院官員。以都提調意啓曰。本院以事大衙門。文書擧行。久無主管之人。承政院都承旨洪國榮。副提調差下。使之察任。何如。傳曰。允。
정조 0년
兪彦鎬。以御營廳言啓曰。興化門北邊宮墻頹毁處。今已畢築。把守軍撤罷之意。敢啓。傳曰。知道。
정조 0년
徐有防。以禁衛營言啓曰。今八月十九日子時量。南別營近處。旗麾祭設行時。放砲大吹打之意。敢啓。傳曰。知道。
정조 0년
兪彦鎬。以司僕寺內乘。以一二提調意啓曰。今此元陵幸行敎是時。本寺正例爲進輿差備。而正鄭元始。昨日政加資。下批矣。其代。令該曹卽爲口傳差出。以爲進參之地。何如。傳曰。允。
정조 0년
丙申八月十八日辰時。朝上食陪祭入侍時。左承旨李秉鼎。右承旨金鍾秀。假注書徐龍輔。記注官金鳳顯。記事官卜台鎭。以次陪進。上具衰服。出齋殿。詣孝明殿東階板位上。西向立。贊儀讀笏記。上行朝上食。儀註上同上還齋殿。諸臣以次退出。
정조 0년
丙申八月十八日巳時。上御尊賢閣。左承旨入侍時。左承旨李秉鼎。假注書徐龍輔。記注官金鳳顯。記事官卜台鎭。以次進伏訖。命書傳敎曰。此狀啓。何等重大乎。尋常奏使之先來。尙有加資之典。況今番使行乎。先來軍官病留。一軍官之稱病。古有論罪之擧。又況一竝不來乎。事係紀綱。畿沿定配。又命書傳敎曰。禁軍雖甚矇然。掩置狀啓。旣以該房。雖不親聽下敎。不問狀啓之來否。特敎之後。始乃推入。事極疎忽。其在重其事之道。不可無飭。兵房承旨李普溫遞差。又命書傳敎曰。同副承旨遞差。代前望單子入之。上曰。右承旨。與禮判入侍。賤臣承命而出。與右承旨金鍾秀。禮曹判書鄭尙淳進伏。秉鼎先退。命鍾秀讀先來軍官狀啓。上曰。禮曹儀望科擧節目★固美矣。儀文之間。似欠繁雜矣。尙淳曰。臣見識魯莾。做事昏昧。節目之間。不能無煩冗之弊。而若其凡例大義。不可不一經稟裁而定之矣。上曰。先與參判相議。出草後。日次對時以入。可也。命退。諸臣以次退出。
정조 0년
丙申八月十八日申時。上御尊賢閣。藥房入侍時。提調徐命善。左副承旨兪彦鎬。假注書徐龍輔。記注官金鳳顯。記事官卜台鎭。醫官慶絢。以次進伏訖。絢進湯劑。上進御。命書傳敎曰。李判府事爲留都大將。上曰。承宣出去。庚子甲辰年勅行前例考出以入。命退。諸臣以次退出。
정조 0년
丙申八月十八日戌時。上御尊賢閣。坐直承旨入侍時。左副承旨兪彦鎬。假注書徐龍輔。記注官金鳳顯。記事官卜台鎭。以次進伏訖。命書傳敎曰。雖不頒赦。宜施曠蕩之典。罰已行矣。流配中李命彬任希雨李鼎運。竝放送。又命書傳敎曰。中官韓景運放送。又命書傳敎曰。一時飭勵。前判書李徽之敍用。令該曹口傳付軍職。又命書傳敎曰。前望不待下敎。任自傳給。事極駭然。當該中官。從重推考。上曰。侍從罷散人。知入。命書傳敎曰。沈墢外。竝敍用。命退。諸臣以次退出。
정조 0년
都承旨洪國榮藥院直。左承旨李秉鼎坐。右承旨金鍾秀坐。左副承旨兪彦鎬坐直。右副承旨徐有防坐。同副承旨鄭元始坐直。注書二員未差。假注書柳孟養病徐龍輔仕直。事變假注書鄭在信仕。
정조 0년
上在慶熙宮。停常參。只晝講。
정조 0년
李秉鼎啓曰。當此合辭方張之時。諫院無進參之員。除在外外。呈告人員。竝卽牌招。何如。傳曰。允。
정조 0년
備忘記。今下弓矢。滿浦僉使李潤國處。給送。
정조 0년
傳于李秉鼎曰。兵判入侍。
정조 0년
李秉鼎。以都摠府言啓。今日入直內三廳武兼禁軍及軍兵等。中日習射。請出標信。傳曰。允。
정조 0년
備忘記。通政鄭元始爲承旨。
정조 0년
洪國榮啓曰。新除授同副承旨鄭元始。卽爲牌招。何如。傳曰。允。
정조 0년
傳于李秉鼎曰。二軍色郞廳。入侍。
정조 0년
傳于李秉鼎曰。慶尙兵使留待。
정조 0년
以大司諫宋載經。司諫李獻慶。獻納李昌漢。牌不進罷職傳旨。傳于兪彦鎬曰。只推。
정조 0년
傳于兪彦鎬曰。有下問事。左右相入侍事。遣史官傳諭。
정조 0년
傳于兪彦鎬曰。大臣尙在備局。則晝講。同爲入侍。